《建炎行》
宋代·李纲

金寇初犯阙，太岁在丙午。殊恩擢枢廷，愧乏涓埃补。

两河未奠枕，杖钺出宣抚。乞身缘谤谗，窜谪旅湘溆。

明年丁未夏，被命尹天府。颇闻环京畿，四面尽豺虎。

金汤虽可恃，忧在人不禦。见危思致命，入援裒义旅。

旌麾亘江湄，畏景触隆暑。忽传元帅檄，果有城破语。

銮舆幸沙漠，妃后辞禁籞。皇孙与帝子，取索及稚乳。

礼文包旂裳，乐器载笋簴。金缯罄公私，技巧到机杼。

空馀宗庙存，无复荐簋簠。凄凉苍龙阙，寂寞玉华庑。

畴能供衔粟，谁与献肥羜。无从执羁靮，安得生翅羽。

号恸绝复苏，洒泪作翻雨。继闻宣赦书，宝位居九五。

神明有依归，率土尽呼舞。皆言汤武姿，勇智天所与。

向来使贼营，英气詟骄虏。建牙出危城，帝命缵鸿绪。

不然艰难中，何以脱猰貐。兹雠不戴天，兄弟及父母。

尝胆思报吴，枕戈惩在莒。齐侯何足称，句践不须数。

周汉获再兴，宣光定神武。愿言觐行在，玉色亲黻黼。

丹诚遂披陈，秘策得宣吐。谋身虽拙计，许国心独苦。

片言傥有合，丐骨归垄亩。飞帆过金陵，鼓柁适淮浦。

遥传告大廷，命相比申甫。顾兹斗筲器，何以动尧禹。

深惟特达知，感慨激肺腑。如何日月光，可以萤爝助。

舍舟行汴堤，驱车赴延伫。伤心兵火馀，民物亦凋瘐。

中使乘驲来，茶药宠赐予。拜恩丘山重，坐使瘵疠愈。

行行近南都，戈甲震金鼓。将佐迎路傍，往往多旧部。

冠盖如云屯，赐燕金果圃。谢免径造朝，泪落湿殿础。

初称宗社危，天地同愤怒。次陈国多难，实启中兴主。

末言樗散材，初不堪梁柱。鼎颠将覆餗，栋桡必倾宇。

况兹扶颠危，正赖肱与股。大舜举皋陶，小白相仲父。

耕莘与钓渭，端不乏伊吕。惟当博询访，考慎作心膂。

封章屡恳辞，帝曰莫如女。往作砺与舟，不复容伛偻。

叩额宸扆前，臣敢论伪楚。易姓建大号，厥罪在砧斧。

奈何坐庙堂，乃与臣等伍。更效老猎师，十事听裁处。

天子亮精诚，一一皆可许。因陈禦戎策，用此敢予侮。

河外须救援，屏蔽资捍拒。问谁可驱策，因荐亮与所。

京师当一到，九庙陈鼎俎。却为巡幸计，不可去中宇。

南阳光武兴，形势亦险阻。西通关陜区，东与江淮距。

三巴及岭海，宝货可运取。据要争权衡，黠虏谋必沮。

募兵益貔貅，买马增牧圉。号令新帜旗，仗械饬干橹。

军容久不振，整顿就规矩。潢池盗弄兵，群恶相啸聚。

偏师命剪除，快若猫捕鼠。馀寇悉款降，分隶归籍簿。

蒐裒将帅材，赏罚颇有序。经营年岁间，庶可事大举。

灭敌还两宫，雪耻示千古。却隆太平基，不愧宗与祖。

岂知肘腋间，乃有椒兰妒。含沙初射影，聚毒阴中蛊。

规模欲破碎，谋议渐龃龉。固知鲠峭姿，自不敌媚妩。

恨无回天力，剔此木中蠹。安能破铜山，但志燃郿坞。

时危敢尸禄，抗疏愿引去。涕泗对冕旒，非不恋轩宁。

君臣以义合，无使赭舂杵。帝度不可留，乃听上印组。

扁舟返东吴，却理梁溪橹。多言更萋菲，贝锦成罪罟。

尚荷皇天慈，薄谴居鄂渚。我来雪霏霏，及此岁将暮。

崎岖山谷间，避寇如避弩。行尽江南山，始踏湖北土。

风烟愁浩荡，鸿雁拆俦侣。沉吟白云飞，怅望黄鹤翥。

晴川俯汉阳，葭菼满鹦鹉。家山渺安在，幽梦到别墅。

三年再谪官，缭络万里路。浮游幻境中，尘迹叹仰俯。

翠华尚蒙尘，吾敢念门户。但嗟机会失，事势契先误。

今年寇益横，春夏蹂京辅。万骑略秦关，馀毒被陈汝。

五陵气葱葱，中原郁膴膴。弃置不复论，弥望皆莽卤。

旌旃满江淮，寇钞连齐鲁。六飞竟何从，秋晚尚江浒。

何时包干戈，礼瑞奠璜琥。斯民安田畴，馀谷栖廪庾。

四方道路通，舟车走商贾。吁嗟乎苍天，乃尔艰国步。

譬犹大厦倾，著力事撑柱。居然听颓覆，此身何所措。

又如抱羸瘵，邪气久已痼。不能亲药石，乃复甘粔籹。

膏肓骨髓间，性命若丝缕。安得和缓徒，举手为摩拊。

驯致海宇康，苍生有环堵。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。